בראשית א- ב 3

בריאת העולם

הפרק מתאר באופן מתומצת ותבניתי את בריאת העולם וכל החיים בו. הבריאה ארכה 6 ימים, וביום השביעי שבת אלהים ממלאכת הבריאה.

הכתוב משתמש בביטויים החוזרים על עצמם בתחילת ובסוף כל יום:

"ויאמר אלהים... וירא אלהים כי טוב... ויהי ערב ויהי בקר יום...".

הבריאה נעשית באמירה בלבד של האל, בניגוד למיתוסים הקדומים שבהם האלים בוראים את העולם במעשים פיסיים. בנוסף, לאחר כל דבר שנברא, מציין האל את שביעות רצונו ממעשה הבריאה (פועל ב.ר.א- ייחודי לאל, ומציין יצירה יש מאין). נוסחת הסיום "ויהי ערב ויהי בקר" נותנת אופיי חזרתי לסיפור, כמו של דיווח "יבש" ותמציתי.

פסוק א': בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ.

פסוק זה מבטא את תמצית המונותאיזם – משום שהמחבר מלמדנו שה' הוא הבורא היחיד של השמים והארץ (בניגוד למיתוסים הקדומים, שם ישנו ריבוי אלים).

**מונותאיזם** – אמונה באל אחד (מונו = אחד, תאוס = אל)

**פוליתאיזם** - האמונה באלים רבים, עבודת אלילים, אשר איפיינה את העולם הקדום. המושג גזור מיוונית: פּוֹלִי - פירושו "הרבה", תֵיאוֹ - פירושו "אל"/"אלים", והצירוף מציין ריבוי אלים.

שימו לב: לפני הבריאה היו "תהום" ומים. יש פה השפעה של המיתוסים הקדומים, לפיהם לפני הבריאה היקום היה מלא מים. ישנו גם אזכור של "תהום" שמציינת את מעמקי הים, אך למעשה זו מלה הלקוחה מהשפה האכדית: Tiamat, שם של מפלצת-מים קדומה שנלחמה עם האלים בבריאת העולם. יש לציין, שרוח אלהים מרחפת מעל התהום, אולי כדי לרמוז שאלהים ניצח את "תהום" במאבק.

**מיתוס - הוא סיפור על מעשי האלים בימי קדם**.

המיתוסים עוסקים במוצא האלים ולידתם, אהבותיהם וזיווגיהם, מלחמותיהם, מעשי גבורתם והיצירות שיצרו; איך נוצר העולם, כיצד נברא האדם, איך החלו תופעות טבע מסויימות ומהו מקורם של מנהגים מסויימים (סיפורים אייטיולוגיים) ועוד.  
המיתוס מביא הסבר לסביבה בה מצוי האדם: הטבע, שלטון האלים, מנהגי החברה.   
המיתוס מתאר את האלים כבני אדם במעשיהם ובמחשבותיהם – התיאורים הם אנושיים-פיסיים, והאיפיונים טבעיים. במקרא מצויים שרידי מיתוסים הדומים למיתוסים שרווחו בעמים ובתרבויות שבקרבם חי עם-ישראל בתקופות קדומות:   
בסיפור בריאת העולם שבתורה (בראשית א), בסיפור גן עדן (בראשית ב-ג), בסיפור המבול (בראשית ו-ח) וכד' ישנם רמזים מיתולוגיים רבים, ויש להם מקבילות ספרותיות בספרות העולם הקדום.

העולם נברא טוב ובצורה מתוכננת ומסודרת:

פס' 3-5: בריאת האור. אור הוא תנאי בסיסי לכל פעולה. ללא אור העולם מצוי בתהו ובהו, בכאוס, ללא יכולת שליטה על הנעשה.

פס' 6-8: בריאת השמיים ("המים אשר מעל לרקיע") והמים ("המים אשר מתחת לרקיע"). זו לא לגמרי בריאה, אלא הפרדה: גוש המים הקדום הענק מופרד לשניים. לכן לא אומר אלהים "כי טוב", היות ומלאכת הבריאה של היום השני לא הסתיימה, אלא ממשיכה אל היום השלישי:

פס' 9-13: אלהים "מנקז" את כל המים למקום אחד, והיבשה נחשפת. אלהים קורא בשם ליבשה (ארץ) ולמים (ימים). כאן נגמרת מלאכת הבריאה של היום השני, ולכן מסיים אלהים כהרגלו: "כי טוב" (פס' 10). אבל היום השלישי לא נגמר. אלהים ממשיך, ובורא את הצמחים למיניהם, היות וכבר יש אדמה, מים מתוקים ואור- התנאים ההכרחיים לקיום צמחיה. בסוף היום השלישי שוב מברך אלהים את בריאתו "כי טוב" (פס' 12)- יום שלישי פעמיים כי טוב!

פס' 14-19: בריאת מאורות השמיים. תפקידם: להבדיל בין היום ללילה, ולשמש כסימנים למועדים, למדידת זמן. המאור הגדול הוא השמש, והמאור הקטן הוא הירח (בתקופה בה נכתב הפרק עדיין חשבו שלירח יש אור משלו). אלהים בורא את המאורות ושם אותם במקומותיהם בשמיים, ודבר זה מודגש כדי להתנגד לאמונות האליליות, לפיהן המאורות הם אלים.

קושי: אם המאורות נבראו ביום הרביעי, איך יש אור כבר ביום הראשון?

פתרון: האור שנוצר ביום הראשון הוא אור מיוחד, שנבע ממקור אלוהי. ביום הרביעי החליף אותו האור של המאורות. אפשרות נוספת: המאורות נבראו ביום הראשון והאירו, אך רק ביום הרביעי קבע אותם אלהים במקומם בשמים.

פס' 20-23: לאחר שיש צמחיה למאכל, ניתן לברוא את בעלי החיים. נבראים העופות, הזוחלים, הדגים, החרקים. אלהים מברך אותם "פרו ורבו", שימלאו את העולם כולו. יש לשים לב לאזכור "התנינים הגדולים" בפס' 21: הם המין היחיד שנזכר בשמו, משום שה"תנין" היה מפלצת מיתולוגית בסיפורי הבריאה הכנעניים, שנלחמה עם האלים בזמן הבריאה. לכן חשוב למחבר הפרק להדגיש, שהתנין הוא בסך הכל חיה רגילה, שברא אלהים, ולא יצור על-טבעי שנלחם באל.

פס' 24-31: כמו ביום השלישי, גם ביום השישי עושה אלהים שני מעשים: בורא את בעלי החיים, הבהמות הגדולות, ולבסוף בורא את האדם. גם האדם זוכה לברכת "פרו ורבו". הזכר והנקבה נבראים יחד ומוזכרים יחד, **כשווים!** בדרך כלל, הדבר האחרון שנוצר הוא הדבר הכי חשוב, וכל מה שנוצר לפניו נוצר למענו.

פס' 26: "נעשה אדם בצלמנו כדמותנו"- קושי לשוני: מדוע משתמש האל בלשון רבים? הרי הוא יחיד!

פתרונות אפשריים:

* האל מתלהב מבריאת האדם, ולכן משתמש בלשון רבים. למשל, גם אם אני לבדי, ורוצה מאוד לשתות קפה, אני אומר לעצמי "יאללה, **נעשה** קפה".
* האל מדבר עם המלאכים, ולכן לשון רבים (למעשה, האמונה במלאכים היא התפתחות מונותאיסטית של האמונה באלים זוטרים, המשרתים אל ראשי).
* בהשפעת אמונות אליליות קדומות, האל מדבר כאן עם שאר האלים (שימו לב: המלה "אלהים" היא בלשון רבים!).
* הניקוד של "נעשה" צריך להיות "נעשָה", כלומר בלשון עבר ביחיד (פתרון זה חלקי בלבד, כי הוא לא מתייחס לריבוי "בצלמנו כדמותנו").

קושי תיאולוגי (דתי): צלם=דמות, צורה. האם לאל ישנה צורה מוחשית? האם האדם נברא בדמותו של האל?

פתרונות אפשריים

* ישנה כאן השפעה של האמונות האליליות, לפיהן יש לאלים צורה מוחשית.
* מדובר במטאפורה: האדם הוא עליון מבחינה רוחנית ומוסרית (מבדיל בין טוב לרע) **יחסית** לשאר הברואים: הוא מודע לעצמו, סקרן, בעל תקשורת ושפה מפותחות, יכולת שכלית מפותחת, תרבות, אמנות וכו'. בכך הוא דומה **קצת** לאל.

לאדם ישנה זכות לרדות (לשלוט) בכל שאר הברואים, אולם יש לשים לב שאלהים נותן רק את הצמחים למאכל לאדם, ולא את בע"ח (פס' 29). כלומר האדם במקורו נברא צמחוני, וכך גם שאר בע"ח (פס' 30)- העולם שנברא מתואר כמקום הרמוני, ללא אלימות, ללא טורפים-נטרפים.

בסוף היום השישי, עם תום כל מלאכת הבריאה, מעריך האל את מעשיו באופן מיוחד ומסכם: "והנה טוב **מאֹד**" (פס' 31).

חשיבותה של השמירה על הסביבה בדת היהודית

"בשעה שברא הקב"ה את אדם הראשון, נְטָלוֹ והחזירו על כל אילני גן עדן ואמר לו: רְאֵה, מַעֲשַׂי כמה נאים ומשובחים הם! וכל מה שבראתי - בשבילְךָ בראתי. תן דעתך שלא תקלקל ותחריב את עולמי, שאם קִלְקַלְתָּ - אין מי שיתקן אחריך" (קהלת רבה ז, יג).

משמעות הדבר על האדם החובה לשמור על העולם – איכות הסביבה, כי כל דבר שנהרס בעולמו המושלם שהאל ברא, לא ניתן לתקנו (הכחדת בע"ח, צמחים, מעיינות, וכו').

שימו לב!

פרשת הבריאה של פרק א לא נגמרה בסוף הפרק. נותר היום השביעי. פרק א היה אמור להסתיים בפסוק 3 של פרק ב. חלוקת הטקסט המקראי לפרקים היא חלוקה מאוחרת מאוד (יחסית לתקופה בה נכתב הטקסט), ולעיתים נפלו טעויות בחלוקת הטקסט לפרקים.

"ויכֻלו"- נמלאו, נסתיימו. נגמרה מלאכת הבריאה, והעולם מלא ומושלם. יום השבת מקודש על ידי האל לציון סוף מעשה הבריאה. המספר 7 הוא מספר **טיפולוגי**:

**מספר טיפולוגי:** מספר נוסחאי הוא מספר שבהופעתו בכתוב מבטא רעיון מסויים. זהו אמצעי ספרותי מקובל בשירה ובפרוזה.(=-ספרות).

דוגמאות למספרים נוסחאיים:  
- ציון המספר **שלוש** וכפולותיו, או ביטויים החוזרים בכתוב שלוש פעמים ובכפולות של שלוש - באים לשם הדגשה. למשל: שלושת האבות; שלושת בני נוח שהם אבות האנושות; שילוח היונה שלוש פעמים מתיבת נוח.  
- המספר **שבע** וכפולותיו מציין שלימות: סיפור בריאת העולם בנוי באופן שהמספר שבע משמש בו עיקר: שבעת ימי השבוע; היום השביעי הקדוש - כסיומו של תהליך הבריאה; פעלים ושמות רבים בסיפור המופיעים שבע פעמים ובכפולות של שבע - מבטאים את הרעיון שהעולם נברא שלם בתכלית השלימות.  וכן: שבעים בנים לגדעון, ומספר ההפלגה - שבעתיים, פי שבעה, פי כמה וכמה.  
- המספר **עשר** - כשלעצמו, בכפולותיו, ולעיתים בצירופים של שלוש ושבע, או חמש וחמש, מציין שלימות, יחידה שלימה: מאדם עד נוח נמנו עשרה דורות (בראשית ה'); גם מנוח עד אברהם מונים עשרה דורות (בראשית י'); בתיאור גמולו השלם של איוב הצדיק, מתואר הגמול באמצעות המספרים שלוש ושבע, וחמש וחמש (איוב א' 3-2).  
- **שנים עשר** - זהו מספר החודשים והמזלות וגם מספר שבטי ישראל. הוא מציין הרמוניה ושלימות, ולכן מקובל בפולחן; - חיים שלמים הם מאה ועשרים שנה.  
- המספר **ארבעים** וכפולותיו מציין תקופה שלימה: ארבעים יום וארבעים לילה שהה משה על הר סיני; ארבעים שנה נדדו בני ישראל במדבר; ארבעים שנה שקטה הארץ בתקופות השלום בימי השופטים.

גם במזרח הקדום נהוג יום ה**שפתו**, אך עם הבדלים משמעותיים, הסתכל בטבלה ובחן את ההבדלים השונים:

|  |  |
| --- | --- |
| השבת | השפתו |
| יום מבורך ומקודש | נתפס כיום מסוכן ומקולל, יום ללא מזל |
| יום השבת הוא יום שה' הועיד למנוחת העמל | זהו יום שיש לפייס בו את האלים הכועסים |
| אחת לשבעה ימים בזמן קבוע בשבוע | אחת לשבעה ימים, לפי מראות הלבנה לא בזמן קבוע.  היינו 4 פעמים בחודש, לא בזמן קבוע. |

**המסקנה העולה מתוך הטבלה:** המחבר המקראי לוקח חומר קיים ומעבד אותו בדרכו שלו. כלומר אין כאן העתקה!